धोनी और भुवी की जोड़ी ने भारत को दिलाई शानदार जीत, श्रीलंका 3 विकेट से हारा - tspo live india vs sri lanka live cricket score 2nd odi match virat kohli shikhar dhawan - AajTak
धोनी और भुवी की जोड़ी ने भारत को दिलाई शानदार जीत, श्रीलंका 3 विकेट से हारा
टीम इंडिया ने श्रीलंका को पल्लेकेल में खेले गए दूसरे वनडे मैच में 3 विकेट से मात देकर पांच मैचों की वनडे सीरीज में 2-0 से बढ़त बना ली है.
महेंद्र सिंह धोनी और भुवनेश्वर कुमार
(पल्लेकेले) श्रीलंका , 24 अगस्त 2017, अपडेटेड 25 अगस्त 2017 10:42 IST
टीम इंडिया ने श्रीलंका को पल्लेकेल में खेले गए दूसरे वनडे मैच में 3 विकेट से मात देकर पांच मैचों की वनडे सीरीज में 2-0 से बढ़त बना ली है. इस मैच में पहले बल्लेबाजी करते हुए श्रीलंका ने 50 ओवर में 8 विकेट गंवा कर 236 रन बनाए. बारिश से बाधित इस मैच में टीम इंडिया को 47 ओवर में 231 रनों का रिवाइज्ड टारगेट मिला. लक्ष्य का पीछा करते हुए टीम इंडिया ने 44.2 ओवर में 7 विकेट गंवा कर 231 रन बना लिए और इस मैच में 3 विकेट से जीत दर्ज की. एक समय भारत ने अपने 7 विकेट महज 22 रन में ही गंवा दिए थे. लेकिन इसके बाद महेंद्र सिंह धोनी (45) और भुवनेश्वर कुमार (53) की 100 रनों की अनमोल साझेदारी ने हार के जबड़े से जीत छीनकर टीम इंडिया को दिलाई.
टीम इंडिया की ओर से रोहित शर्मा ने सबसे ज्यादा 54 रन बनाए, वहीं भुवनेश्वर कुमार ने 53 रनों की पारी खेली. श्रीलंकाई टीम के युवा ऑफ स्पिनर अकीला धनंजय ने 10 ओवर में सिर्फ 54 रन देकर 6 भारतीय विकेट्स अपने नाम किए. अकिला धनंजय को मैन ऑफ द मैच चुना गया.
लक्ष्य का पीछा करने उतरी टीम इंडिया को रोहित और धवन ने शानदार शुरुआत दी. दोनों ने पहले विकेट के लिए 109 रन जोड़े. एक वक्त पर 15.2 ओवर में भारत का स्कोर बिना विकेट खोए 109 रन था, लेकिन इसके बाद 12 रन के अंदर 6 विकेट गिर गए.भारत को पहला झटका 15.3 ओवर में लगा, जब अकिला धनंजय ने रोहित शर्मा (54) को एलबीडब्लू कर दिया.
एक ओवर बाद ही शिखर धवन (49) भी आउट हो गए. 16.3 ओवर में सिरिवर्धना की बॉल पर उन्हें एंजेलो मैथ्यूज ने कैच कर लिया. 18वें ओवर में तीन विकेट गिरे. 17.1 ओवर में 114 के स्कोर पर केदार जाधव (1) को अकिला धनंजय ने बोल्ड कर दिया. इस ओवर की तीसरी बॉल यानी 17.3 ओवर में कप्तान विराट कोहली (4) को भी धनंजय ने बोल्ड कर दिया.
17.5 ओवर में 119 के स्कोर पर लोकेश राहुल (4) भी चलते बने. उन्हें भी धनंजय ने बोल्ड कर दिया. धनंजय का अगला शिकार हार्दिक पंड्या (0) बने. जिन्हें 19.3 ओवर में डिकवेला ने स्टंप कर दिया. सातवां विकेट अक्षर पटेल (6) का रहा. जिन्हें 21.5 ओवर में धनंजय ने एलबीडब्लू कर दिया.
श्रीलंका ने बनाए 50 ओवर में 236 रन
टॉस हारकर पहले बल्लेबाजी करने उतरी श्रीलंका की टीम ने 50 ओवर में 8 विकेट गंवा कर 236 रन बनाए और टीम इंडिया को जीत के लिए 237 रनों का टारगेट दिया. इसके बाद बारिश की वजह से भारत को 47 ओवर में 231 रनों का रिवाइज्ड टारगेट मिला. श्रीलंका की ओर से मिलिंदा सिरीवर्दना ने सबसे ज्यादा 58 रनों की पारी खेली जबकि चमारा कपुगेदरा ने 40 रन बनाए. टीम इंडिया के लिए जसप्रीत बुमराह ने शानदार गेंदबाजी करते हुए 10 ओवर में 43 रन देकर 4 विकेट झटके. इसके अलावा चहल को 2 विकेट मिले.
पहले बल्लेबाजी करने उतरी श्रीलंका टीम को पहला झटका 7.4 ओवर में लगा, जब जसप्रीत बुमराह की बॉल पर निरोशन डिकवेला (31) को शिखर धवन ने कैच कर लिया. दूसरा विकेट 14.1 ओवर में गिरा, जब चहल की बॉल पर गुणातिलका (19) को धोनी ने स्टंप कर दिया. अगले ही ओवर में तीसरा झटका भी लग गया. जब 15.6 ओवर में हार्दिक पंड्या की बॉल पर उपुल थरंगा (9) विराट कोहली को कैच दे बैठे.
चौथा विकेट 99 के स्कोर पर गिरा, जब 23.3 ओवर में कुसल मेंडिस (19) को युजवेंद्र चहल ने एलबीडब्लू कर दिया. 28.3 ओवर में अक्षर पटेल ने एंजेलो मैथ्यूज (20) को एलबीडब्लू करके पांचवां विकेट गिराया. उस वक्त श्रीलंका का स्कोर 121 रन था. इसके बाद छठा विकेट 212 के स्कोर पर मिलिंडा सिरिवर्धने (58) का गिरा. जो 44.6 ओवर में बुमराह की बॉल पर रोहित शर्मा को कैच दे बैठे.
सातवां विकेट कपुगेदरा (40) का रहा, जिन्हें 46.6 ओवर में बुमराह ने बोल्ड कर दिया. अकिला धनंजय 9 रन बनाकर बुमराह की बॉल पर अक्षर पटेल को कैच दे बैठे. वे आउट होने वाले आठवें बैट्समैन थे. इसके बाद कोई विकेट नहीं गिरा.
भारत की ओर से जसप्रीत बुमराह ने 10 ओवर में 43 रन देकर 4 विकेट लिए. वहीं हार्दिक पंड्या ने इतने ही रन देकर 2 विकेट लिए. युजवेंद्र चहल और अक्षर पटेल को 1-1 विकेट मिला.
धोनी ने संगकारा के वर्ल्ड रिकॉर्ड की बराबरी की
महेंद्र सिंह धोनी ने 15वें ओवर में यजुवेंद्र चहल की गेंद पर गुणातिलका को स्टंप करके श्रीलंका को दूसरा झटका दिया ही साथ में उन्होंने वनडे में अपना 99वां स्टंप भी पूरा कर लिया. एमएस धोनी के नाम अब वनडे में 99 स्टंपिंग्स हैं. उन्हें 100 स्टंपिंग्स पूरी करने के लिए महज 1 स्टंपिंग्स की दरकार है. अगर वह इस कारनामे को मुकम्मल कर लेते हैं, तो वह वनडे क्रिकेट में नंबर 1 बन जाएंगे. इस समय धोनी ने कुमार संगकारा (99 स्टंपिंग्स) की बराबरी कर ली है.
इससे पहले टीम इंडिया के कप्तान विराट कोहली ने एक बार फिर टॉस जीतकर पहले गेंदबाजी करने का फैसला किया और श्रीलंका की टीम को बल्लेबाजी का न्योता दिया. विराट कोहली ने टीम इंडिया में कोई बदलाव नहीं किया और कहा, हमारी प्लेइंग इलेवन में कोई बदलाव नहीं है. प्रयोग का मतलब खिलाड़ियों को अलग-अलग तरह के रोल देना है. वैसे अभी तीन वनडे मैच और बचे हैं. विराट कोहली ने शिखर धवन की तारीफ भी की. शिखर धवन गजब के खिलाड़ी हैं. जब वो खुलकर खेलते हैं तो गेंदबाजी और पिच मायने नहीं रखती.